
E L Ő T E R J E S Z T É S

Sülysáp Város Önkormányzata Képviselő-testületének

2015. április 23-án tartandó munkaterv szerinti ülésére

3. napirendhez

Tárgy: I. számú házi gyermekorvosi praxis betöltése 
Tisztelt Képviselő-testület!

Sülysáp Város Önkormányzatának Képviselő-testülete 143/2014. (XI. 27.) ÖKT határozatával pályázatot írt ki a megüresedett I. számú házi gyermekorvosi praxis betöltésére.
Sajnálatos módon az első körben meghirdetett határidőre egy pályázat sem érkezett, ezért ismételten meg kellett hirdetni a praxist. Az újabb határidő 2015. március 31-e volt, mely határidőig egyetlen pályázat érkezett.
A pályázó Dr. Prohászka-Rád Imre Ferenc csecsemő- és gyermekgyógyász (működési nyilvántartási száma: 51911), aki távolléte idején évek óta helyettesítője Dr. Balog Erzsébetnek, aktuálisan pedig mindkét körzetben helyettesíti, tehát a sülysápi gyermekek és szülők egy része már ismeri. Doktor úr vállalkozóként kívánja betölteni a praxist.

A pályázati feltételek a következők voltak: 

· büntetlen előélet,

· cselekvőképesség,

· magyar nyelv ismerete,

· csecsemő- és gyermekgyógyászati szakorvosi képesítés,

· az önálló orvosi tevékenységről szóló 2000. évi II. törvényben, az e törvény végrehajtásáról szóló 313/2011. (XII. 23.) Korm. rendeletben, valamint a háziorvosi, a házi gyermekorvosi és a fogorvosi tevékenységről szóló 4/2000. (II. 25.) EüM rendeletben előírt feltételek megléte.

A pályázat részeként a következő iratokat és igazolásokat kellett benyújtani: 

· részletes, a pályázó személyes és szakmai életútját bemutató, fényképes önéletrajz,
· a praxissal kapcsolatos szakmai elképzelések, tervek felvázolása, 

· a praxis betöltési módjának (jogviszony) megjelölése, vállalkozási jogviszony esetén a fenntartási, finanszírozási elképzelések bemutatása,
· iskolai végzettséget, szakirányú képzettséget tanúsító okiratok másolata,

· működési nyilvántartási lap másolata,

· egészségügyi alkalmasságot igazoló okirat másolata,

· pályázó nyilatkozata büntetlen előéletről (szerződéskötéshez 3 hónapnál nem régebbi erkölcsi bizonyítvány szükséges),

· pályázó hozzájáruló nyilatkozata, hogy a pályázati eljárásban résztvevő személyek a pályázati anyagot megismerhessék, abba betekinthessenek,

· pályázó nyilatkozata, hogy a pályázat elbírálását zárt ülésen kéri, vagy hozzájárul annak nyilvános tárgyalásához.

Az önálló orvosi tevékenységről szóló 2000. évi II. törvény (Öotv.) 1. § (2) c) pontja szerint a praxisjog az egészségügyi államigazgatási szerv által az orvos részére adott önálló orvosi tevékenység nyújtására jogosító (működési) engedélyben foglalt jog, amely alapján önálló orvosi tevékenység területi ellátási kötelezettséggel, meghatározott körzetben végezhető. Az Öotv. 2. § (3) bekezdése szerint a praxisjog olyan, személyhez kapcsolódó vagyoni értékű jog, amely jogszabályban meghatározott feltételek fennállása esetén elidegeníthető és folytatható. 

A fentiek alapján tehát az önkormányzat praxisjoggal nem rendelkezhet, ugyanakkor a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) 4. pontja szerint feladata az egészségügyi alapellátás biztosítása, tehát a praxis betöltéséről gondoskodnia kell, viszont nem kérhet érte pénzügyi ellenszolgáltatást.

Az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm.rendelet (továbbiakban: Korm.rendelet) 13/A. § (1) bekezdése alapján a praxist az önkormányzat legkorábban 2015. május 1-jétől töltheti be.

Kérem a pályázati anyag szíves áttanulmányozását, megvitatását, és döntésük meghozatalát. Doktor úr hozzájárult a napirendi pont nyilvános tárgyalásához, azonban a személyes adatok védelme érdekében kérem a pályázati anyag zártan történő kezelését.

…/2015. (IV. 23.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 13. § (1) 4. pontja alapján 

1./ a Sülysáp I. számú házi gyermekorvosi praxis 2015. május 1-jét követően történő betöltésére Dr. Prohászka-Rád Imre Ferenc csecsemő- és gyermekgyógyásszal (működési nyilvántartási száma: 51911) köt feladat-ellátási szerződést,
2./ felkéri a polgármestert a szükséges intézkedések megtételére, a feladat-ellátási szerződés aláírására.

Határidő: azonnal
Felelős: polgármester 
Sülysáp, 2015. április 9.

Horinka László s.k.

